S-463/2017

Mál þetta, sem dómtekið var í dag, er höfðað með ákæru, útgefinni af héraðssaksóknara 15. ágúst 2017, á hendur Í-kk-þgf B-kk-þgf S-kk-þgf, kennitala 000000-0000, Funafold 7, Reykjavík, fyrir eftirgreind hegningarlaga og umferðalagabrot:

1. hegningar- og umferðarlagabrot, með því að hafa aðfaranótt sunnudagsins 27. september 2015, ekið bifreiðinni TK-780, án þess að hafa ökuskírteini meðferðis, ófær um að stjórna henni örugglega vegna áhrifa áfengis og ávana- og fíkniefna (í blóði mældist vínandamagn 1,72 ‰ og tetrahýdrókannabínól 2,2 ng/ml), austur Miklubraut í Reykjavík, án þess að sinna stöðvunarmerkjum lögreglu, og ekið síðan suður Háaleitisbraut á 54 km hraða á klukkustund, þar sem leyfður hámarkshraði er 30 km á klukkustund, ekið gegn rauðu umferðarljósi á gatnamótum Háaleitisbrautar og Bústaðavegar, og ekið austur Bústaðaveg á 95 km hraða á klukkustund þar sem leyfður hámarkshraði er 50 km á klukkustund, ekið gegn rauðu umferðarljósi á gatnamótum Bústaðavegar og Reykjanesbrautar, áleiðis suður Reykjanesbraut þar sem lögreglan stöðvaði akstur hans við Mjóddina, en með þessu raskaði ákærði umferðaröryggi í alfaraleið og stofnaði á ófyrirleitinn hátt lífi og heilsu A-kvk-ef B-kvk-ef G-kvk-ef, sem var farþegi í bifreið hans, í hættu, svo og annarra vegfarenda, þar á meðal lögreglumanna sem reyndu að stöðva aksturinn.

Telst þetta varða við 1. mgr. 168. gr. og 4. mgr. 220. gr. almennra hegningarlaga nr. 19/1940, og við 1. mgr. 5. gr., 1. mgr. 37. gr., 1., sbr. 4. mgr. 37. gr., 1., sbr. 3. mgr. 45. gr., 1., sbr. 2. mgr. 45. gr. a og 1. mgr. 48. gr., allt sbr. 1. mgr. 100. gr. umferðalaga nr. 50/1987.

2. brot gegn valdstjórninni, með því að hafa að kvöldi laugardagsins 5. nóvember 2016 í fangageymslu lögreglunnar að Hverfisgötu 113-115 í Reykjavík hótað lögreglumönnunum H-kk-þgf H-kk-þgf, D-x-x L-kvk-þgf M-x-x og M-kk-þgf J-kk-þgf, sem voru að sinna skyldustörfum sínum, ofbeldi með því að segja að ef hann sæi þá aftur þegar þeir væru ekki í búning myndi hann berja þá.

Telst þetta varða við 1. mgr. 106. gr. almennra hegningarlaga nr. 19/1940.

Þess er krafist að ákærði verði dæmdur til refsingar og til greiðslu alls sakarkostnaðar og til að sæta sviptingu ökuréttinda samkvæmt 102. gr. umferðarlaga nr. 50/1987, sbr. 18. gr. laga nr. 66/2006.

Verjandi ákærða krefst vægustu refsingar sem lög leyfa og hæfilegrar þóknunar sér til handa.

Farið var með mál þetta samkvæmt 164. gr. laga nr. 88/2008 um meðferð sakamála og var það tekið til dóms án frekari sönnunarfærslu þegar sækjanda og verjanda ákærða hafði verið gefinn kostur á að tjá sig um lagaatriði og ákvörðun viðurlaga.

Ákærði hefur skýlaust játað brot sín. Sannað er með játningu ákærða og öðrum gögnum málsins að hann er sekur um þá háttsemi sem honum er gefin að sök og eru brot hans rétt heimfærð til refsiákvæða í ákæru.

Ákærði er fæddur í apríl 1998. Samkvæmt sakavottorði hefur hann tvisvar sinnum gengist undir viðurlagaákvörðun vegna brota gegn hegningarlögum, umferðarlögum og lögum um ávana- og fíkniefni. Brot hans samkvæmt 1. lið ákæru var framið fyrir síðari viðurlagaákvörðunina og verður ákærða því dæmdur hegningarauki hvað það brot varðar, sbr. 78. gr. almennra hegningarlaga nr. 19/1940. Með hliðsjón af framangreindu, ungum aldri ákærða og þess hve langt er liðið frá brotum hans, sbr. og 77. gr. almennra hegningarlaga nr. 19/1940, þykir refsing ákærða hæfilega ákveðin fangelsi í fjóra mánuði en fullnustu refsingarinnar er frestað og falli hún niður að liðnum tveimur árum frá uppkvaðningu dóms þessa haldi ákærði almennt skilorð 57. gr. laga nr. 19/1940, sbr. 4. gr. laga nr. 22/1955.

Með vísan til lagaákvæða í ákæru er ákærði sviptur ökurétti í 15 mánuði, frá 4. október 2017 að telja.

Ákærði greiði málsvarnarþóknun skipaðs verjanda síns, S-kk-ef J-kk-ef hrl., 130.200 krónur, að meðtöldum virðisaukaskatti, og 99.967 krónur í annan sakarkostnað.

Af hálfu ákæruvaldsins flutti málið K-kvk-nf H-kvk-nf saksóknarfulltrúi.

B-kvk-nf B-kvk-nf héraðsdómari kveður upp dóm þennan.

D Ó M S O R Ð:

Ákærði, Í-kk-nf B-kk-nf S-kk-nf, sæti fangelsi í fjóra mánuði en fresta skal fullnustu refsingarinnar og falli hún niður að liðnum tveimur árum frá uppkvaðningu dóms þessa haldi ákærði almennt skilorð 57. gr. laga nr. 19/1940, sbr. 4. gr. laga nr. 22/1955.

Ákærði er sviptur ökurétti í 15 mánuði frá 4. október 2017 að telja.

Ákærði greiði málsvarnarþóknun skipaðs verjanda síns, S-kk-ef J-kk-ef hrl., 130.200 krónur og 99.967 krónur í annan sakarkostnað.

B-kvk-nf B-kvk-nf